Komisijos reglamentas (EEB) Nr. 391/68
1968 m. balandžio 1 d.
nustatantis išsamias intervencinio kiaulienos supirkimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1967 m. birželio 13 d. Tarybos reglamentą Nr. 121/67/EEB [1] dėl bendro kiaulienos rinkos organizavimo, ypač į jo 4 straipsnio 6 dalį, 5 straipsnio 3 dalį ir 22 straipsnio antrą pastraipą;
kadangi Reglamento Nr. 121/67/EEB 4 ir 5 straipsniuose numatyta, kad būtina priimti išsamias intervencinių agentūrų vykdomo supirkimo taikymo taisykles;
kadangi siekiant, kad intervencinės agentūros vykdomas supirkimas būtų organizuojamas veiksmingai, turėtų būti nustatyti supirkimui skirtų intervencinių centrų atrankos kriterijai; kadangi šių centrų pasirinkimą turėtų nulemti tam tikri techniniai reikalavimai, užtikrinantys patenkinamą mėsos saugojimą šaldyklose;
kadangi, norint garantuoti, kad būtų superkama pakankamai veiksmingai, turėtų būti nustatyti minimalūs atskirų produktų supirkimo kiekiai;
kadangi, norint garantuoti vienodas teises visiems, siūlantiems savo produktus, turėtų būti apibūdinta, kas yra supirkimo kaina, ir nurodyta vieta, kur intervencinė agentūra perima produktą; kadangi teoriškai ši vieta gali būti intervencinis centras, į kurį pardavėjas ketina pristatyti savo produktus; tačiau intervencinei agentūrai turi būti palikta teisė nurodyti kitą vietą, jei pardavėjo paskirtame centre perimti produkto neįmanoma;
kadangi Bendrijos intervencinė politika turi būti vykdoma veiksmingai; kadangi tam tikslui patartina užtikrinti, kad supirkti ir po to realizuojami produktai atitiktų sveikatos apsaugai skirtose direktyvose nustatytus reikalavimus; kadangi, be to, patartina, kad šie produktai atitiktų tam tikrus techninius reikalavimus, o kiaulių skerdenos būtų klasifikuojamos vadovaujantis 1967 m. birželio 27 d. Tarybos reglamentu Nr. 211/67/EEB [2], nustatančiu Bendrijos kiaulių skerdenų rūšiavimo skalę;
kadangi tam, kad Komisija turėtų visą intervencinių priemonių taikymo vaizdą, turėtų būti įtvirtinta nuostata, kad valstybės narės jai nuolatos pateikia išsamią informaciją, susijusią su šiomis priemonėmis;
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės parenka intervencinius centrus siekdamos, kad būtų užtikrintas intervencinių priemonių veiksmingumas, ir, kad produktų perėmimas ir šaldymas būtų atliktas patenkinant atitinkamas technines sąlygas.
2. Valstybės narės imasi visų būtinų priemonių saugomų produktų tinkamam išsaugojimui.
2 straipsnis
Pateikiami tokie minimalūs kiekiai:
a) skerdenų arba jų pusių - 1 metrinė tona;
b) kiaulienos krūtinės (šoninės su raumenų sluoksneliais) - 0,5 metrinės tonos;
c) neperdirbtų kiaulienos riebalų - 0,5 metrinės tonos.
3 straipsnis
Supirkimo kaina - tai intervencinio centro šaldymo įmonėje laisvai nustatoma kaina, pardavėjui padengiant iškrovimo išlaidas.
4 straipsnis
1. Kai intervencinei agentūrai pateikiamas pasiūlymas pirkti, jame turi būti nurodytas intervencinis centras, į kurį pardavėjas ketina pristatyti produktą, ir vieta, kurioje pasiūlymo pateikimo metu yra minėtas produktas.
2. Intervencinė agentūra nustato produkto perėmimo datą.
3. Jei šio straipsnio 1 dalyje paminėtame intervenciniame centre neįmanoma perimti produkto, intervencinė agentūra iš trijų intervencinių centrų pasirenka vieną produkto perėmimo vietą, arčiausią tos vietos, kurioje produktas yra pasiūlymo pirkti metu.
5 straipsnis
1. Produktai gali būti superkami tik jei:
a) jie atitinka birželio 26 d. Tarybos direktyvos [3] dėl sveikatos problemų, susijusių su Bendrijos vidaus prekyba šviežia mėsa, su pakeitimais, padarytais 1966 m. spalio 25 d. Tarybos direktyva [4], ypač jos 3 ir 4 straipsnių, nuostatas;
b) jie atitinka šio reglamento priede apibrėžtus reikalavimus ir
c) jie, būtent kiaulių skerdenos arba skerdenų pusės, yra klasifikuojami remiantis Reglamento (EEB) Nr. 211/67 nuostatomis.
2. Negali būti superkami šie produktai:
a) produktai, kurie dėl kai kurių savo savybių netinka saugoti arba vėliau vartoti;
b) paršavedžių arba kuilių skerdenos;
c) ne Bendrijoje išaugintų kiaulių skerdenos.
3. Valstybės narės informuoja Komisiją apie nuostatas, priimtas taikant šį straipsnį.
6 straipsnis
Valstybės narės ne vėliau kaip pirmojo produktų supirkimo metu pateikia Komisijai informaciją apie intervencinius centrus bei šaldymo ir saugojimo juose pajėgumus.
Apie vėlesnius pakeitimus pranešama nedelsiant.
7 straipsnis
1. Valstybės narės Komisijai kas antrą darbo dieną teleksu pateikia tokią informaciją, susijusią su ankstesnės savaitės supirkimo operacijomis:
a) informaciją apie produktus, rūšis ir supirktus kiekius;
b) informaciją apie kainas, mokėtas už kiekvieną produktą ir rūšį.
2. Baigiantis kiekvieno mėnesio antrai ir ketvirtai savaitei valstybės narės per įmanomai trumpiausią laiko tarpą Komisijai praneša apie saugomus produktus bei jų kiekius, kartu nurodant jų saugojimo vietos adresą.
3. Vadovaujantis Reglamento (EEB) Nr. 121/67 25 straipsnio nuostatomis periodiškai tikrinama, kaip veikia intervencinė sistema.
8 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1968 m. balandžio 1 d.